Aktian ennuste: vuosi 2018 on kasvupiikki, sen jälkeen talouden kasvu laantuu
27.08.2018 klo 12:40
Aktia Pankin mukaan Suomen bruttokansantuote kasvaa kolmatta vuotta peräkkäin kolmen prosentin vuosivauhdilla.
Vuosi 2018 on Aktian mukaan kuitenkin kasvupiikin aikaa, sen jälkeen "kasvu taantuu ja julkisen talouden korjaaminen muuttuu yhä vaikeammaksi".
Aktia vaatiikin hallitukselta toimia ja lähettää terveisiä budjettiriiheen: "julkinen talous tulee laittaa kuntoon nyt".
- Suomen päättäjät eivät voi rakentaa tulevaisuudenkuvaansa ja politiikkaansa siihen otaksuntaan, että hyvä suhdanne tulee jatkumaan ikuisesti. Tällä hetkellä epävarmuustekijöitä on monia, ja meidän on oltava joustavia sekä valmistauduttava toimimaan, mikäli jokin maailmantalouden riskeistä toteutuu, Aktian pääekonomisti Heidi Schauman sanoo.
Aktian pääekonomisti Heidi Schauman on huolissaan julkisen talouden tilanteesta. KIMMO HAAPALA/KL
Aktian mukaan maailmantalouden hyvä suhdanne on tukenut Suomen taloutta viimeisten vuosien aikana. Pankin mukaan maailmantaloudessa on keinuntaa vuonna 2018, ja Suomi on alttiissa asemassa.
- Tällä hetkellä on todennäköisintä, että maailmantalouden kasvu jatkuu hyvänä vuosina 2018 ja 2019, mikä heijastuu maailmantalouden ennusteessamme. Riskit ovat kuitenkin selvästi kasvaneet vuoden 2018 alun aikana, eikä nopeaa korjausta voida sulkea pois, pääekonomisti Schauman toteaa pankin tiedotteessa.
Työvoiman kohdentaminen
Tiedotteen mukaan kauppasota, epävarmuus ja rahapoliittinen normalisointi koettelevat kasvun kestävyyttä Euroopassa, USA:ssa ja kehittyvissä talouksissa. Huolta aiheuttavat myös muun muassa Italian vaikea tilanne, taloudellisia ja poliittisia realiteetteja vastaan taisteleva Turkki, Iso-Britannian lähestyvästä EU-erosta puhumattakaan.
- Työllistyminen on kasvanut noin 100 000 henkilöllä viimeisen vuoden aikana, mutta sekä rakennus- että palvelusektorit kärsivät rekrytointiongelmista. Työttömyyden kova ydin säilyy historiallisen korkeista vakanssiluvuista huolimatta. Lisää toimenpiteitä tarvitaan, jotta työvoiman kysyntä voitaisiin sovittaa yhteen olemassa olevien resurssien kanssa. Kasvua tulevina vuosina tukevia keinoja ovat työnvälityksen resurssien lisääminen yhdistettynä relevantteihin uudelleenkoulutusmahdollisuuksiin ja kannustimiin sekä lisäkannustimet työn perässä muuttamiseen, Aktia listaa.